Ńdɔ Samuɛ̂l a ngáwú. Ísraɛ̂l bə́sə̄ bə́ mān fɔ̄ɔ̄ tógan, bə́ ngayəb nyé bə́ kə́ nyé dzəb á dzāl díé á Rama. Dávid a kódó á sí a kə́ə́ a ǹkód ńnǎm yā Maôn. 2Mod a ngábə́ a ǹkód ǹnam yǎ Maôn, a bələ́ abuí byə́m á Karmɛ̂l. Mod te a ngábə́ fɔ̄ɔ̄ á bələ́ akúmá abuí amú a ngábə́ bələ́ miǹtómbá miǹtɛd məwóm mə́lɛ́, bə́nyiá bə́ kábad tóyína; a ngákə a Karmɛ̂l nâ bə́ tsíg nyé mīńtómbá mim̀vɔ̌d. 3É mod nyɔ́ á ngābə́ dzwé naa Naval, ngál dzwé naa Avigáil; miníngá á ngābə́ súg yǎ ábəŋ ai fəg ésə, ǹnóm á tɔá álɛ̌d, bingád ai eyə́gan mə́tóm, a ngábə́ mod yǎ mvɔŋ bod Kaleb. 4Á wóg Dávid a ngáwóg á ńkōd ńnam nâ Naval a tsíg mim̀tōmbá mim̀vɔ̌d, 5a tyé bɔ́ngɔ́ áwômo nyé ai bɔ́ nâ: “Kaŋán á Karmɛ̂l ábə Naval, mí sug nyé məsugan mə́ mvɔ̄í á dzwé dáma. 6Myǎyi dzó ai nyé nâ: “Mvɔí é bɔ̄ɔ̄ ai bəbə́nyɔ̄ŋ ai wǎmēn ásə mvɔí é bɔ̄ɔ̄ ai ndá dzoe, mvɔí é bɔ̄ɔ̄ ai é dzóm ésə o bələ́. 7Mə wóg naa bənɔ́nī bíyə́m bóē yā bī ngābə́ ai bɔ́ á ńkōd ńnam bátsīg mīńtómbá míe mim̀vɔ̌d, ńtíé ósə bǐ ngábə́ ai bɔ́, byǎ ndzí kig bɔ́ bɔ ábē tɔ éyɔŋ tɔ mǎn dzóm bá ndzí kig sɔg á miǹkunda myábán. 8Sílígi bitúgā bíe bíbēn, byâyi wa dɔ́ kad. Dzǒgē nâ bɔ́ngɔ́ báma bə́ yén mvɔ̌m ábə wa, amú bī sɔ́ kwí ámǒs ábóg. Váág tə̄ bītúgā bíe ai nyɔ́ mɔ́n Dávid, makogolan ai wa, é dzóm ésə o nə́ bɔ dzǎm və̄ á mɔ́ hālá.” 9Á kə̄ bɔ́ngɔ́ bə́ Dávid bə́ ngákə, bə́ mān kǎd Naval ńkɔ́bɔ̄ Dávid nyú, bə́ ngayanga. 10Naval nyé ai bɔ́ngɔ́ bə́ Dávid nâ: “Zá á nə̄ Dávid ? Zá á nə́ mɔ́n Yesé ? Á mə́lú mā, bəlɔ̌ bə́ ńtɔ̄á yǎ abuí, ébá bátúb bə̄tí bábán. 11Yə mə́ nɔŋ bəḿbāŋála báma, mə́ nɔŋ məyɔg máma, mə́ nɔŋ biyə́m yǎ mə mə wé é bod bátsíg ma miǹtómbá mim̀vɔ̌d, mə́ və̄ byá bǒd yā māyə̌yə̄m kig éfǎs bēn bá sɔ́ ?” 12Ńdɔ̄ bɔ́ngɔ́ bə́ Dávid bə́ ngádúgan anə́ bə́ ngásɔ́, bə́ mān nyé kə́ kad ḿból Naval a ngákɔ́bɔ.